סטיבי ניקס

תחילת חייה

נולדה בשם סטפני לין ניקס ב-26 במאי 1948 בפיניקס, אריזונה להוריה ג'ס וברברה ניקס. סבה, שהיה זמר קאנטרי שהתקשה להצליח במוזיקה הוא זה שלימד אותה לשיר כבר כילדה. ביום הולדתה השש-עשרה סטיבי קיבלה גיטרה בתור מתנה, וכתבה את שירה הראשון שנקרא: "I've Loved and I've Lost, and I'm Sad But Not Blue". כבר בהיותה תלמידת תיכון היא הצטרפה ללהקה שנקראה The Changing Times.

לינדסי בקינגהאם ולהקת "פריץ"

בשנתה האחרונה בתיכון, סטיבי פגשה את מי שבעתיד יהיה שותפה המוזיקלי וכן שותפה לחיים, לינדסי בקינגהאם. במהלך מסיבה, סטיבי ראתה את לינדסי מנגן את השיר California Dreamin והצטרפה לשירה. 
כמה ימים לאחר מכן, לינדסי הזמין את סטיבי להיות חלק מהלהקה שניגן בה באותה התקופה "פריץ". 
הלהקה הפכה למצליחה בין השנים 1968-1972 והיו המופע הפותח לשתי אגדות הרוקנ'רול ג'ניס ג'ופלין וג'ימי הנדריקס, כאשר שני המוזיקאים היוו השראה לסטיבי להמשך חייה כמוזיקאית. במהלך היותם חברים בלהקה סטיבי ולינדסי פיתחו מערכת יחסים רומנטית, שהתפרקותה ב-1977 תוביל בין היתר לאחד האלבומים 
המצליחים ביותר בהיסטוריה של המוזיקה. 
כאשר "פריץ" התפרקה ב-1972 סטיבי ולינדסי המשיכו לייצר מוזיקה כזוג מוזיקלי שנקרא Buckingham Nicks.
הקלטות ששלחו לחברת התקליטים Polydor Records שיכנעו את חברת התקליטים להפיק להם אלבום, שנקרא גם הוא Buckingham Nicks. האלבום כשל מבחינה מסחרית וחברת התקליטים פיטרה אותם. 
על מנת לתמוך כלכלית בה ובבקינגהאם שחלה באותה העת במונונוקלאוזיס זיהומי ניקס עבדה במספר עבודות, שאחת מהן הייתה לנקות את ביתו של המפיק קייט אולסן שאף אפשר לזוג לגור שם במשך תקופה מסוימת. 
במשך תקופה קצרה הזוג עבר לאספן, קולורדו. בקינגהאם ניגן עם הלהקה Everly Brothers בעוד ניקס נשארה מאחור. במהלך אותה תקופה סטיבי כתבה את השיר שמאוחר יותר ייהפך ללהיט כסינגל של להקת פליטווד מק Rhiannon, וכן שיר נוסף Landslide שנכתב בעת בה הבינה שאולי עליה לוותר על החלום להיות מוזיקאית ולחזור לבית הוריה שאמרו לה שהם מוכנים לממן מה שיעלה לה ללמוד מקצוע. היא גם לא הייתה בטוחה לגבי מערכת היחסים עם לינדסי בקינגהאם. את כל תחושות הבלבול וההתפרקות הרגשית סטיבי הכניסה לשיר הזה שבבוא היום ייזכה להערכה גדולה בקרב מעריצי פליטווד מק.

הפריצה הגדולה למוזיקה-פליטווד מק

באחד בינואר 1975 מיק פליטווד, מנהיג להקת פליטווד מק התקשר לביתם של לינדסי וסטיבי לאחר שהמפיק קייט אולסן השמיע לו את שירם Frozen Love. בהתחלה פליטווד רצה לצרף רק את בקינגהאם ללהקה, אבל הבין שגם סטיבי תצטרף בתור "עסקת חבילה".
האלבום הראשון של ההרכב הזה של הלהקה יצא באותה שנה ונקרא Fleetwood Mac. האלבום זכה להצלחה עצומה בארצות הברית והשיר Rhiannon הפך ללהיט הגדול של האלבום וסימל את הפריצה של סטיבי ניקס למיינסטרים.
בשנת 1977 נגמר הרומן הארוך בין לינדסי וסטיבי. בערך באותה התקופה התגרשו חברי הלהקה ג'ון וכריסטין מקווי. מתוך תחושות הכעס והעצב שחשו חברי הלהקה באותה תקופה צמח האלבום Rumours, שהיה לאלבום המצליח ביותר בתולדות הלהקה והיה לאחד האלבומים הנמכרים בהיסטוריה (בסוף הסבנטיז הוא היה הנמכר ביותר אי פעם, אבל מאז יצאו מספר מועט של אלבומים שהצליחו לעבור אותו במכירותיהם). כל הסינגלים שהשתחררו מהאלבום היו ללהיטים כאשר Dreams של ניקס הופך להיות הסינגל המצליח ביותר של הלהקה וללהיט המקום הראשון היחיד של פליטווד מק בבילבורד הוט 100 עד היום.
האלבום הבא של הלהקה Tusk, היה פחות מצליח מזה שקדם לו. למרות ההצלחה המעטה יחסית של האלבום, השיר שכתבה ניקס ושהשתחרר כסינגל מהאלבום Sara זכה להצלחה גדולה בארצות הברית כשהפך ללהיט top 10 במצעד הבילבורד.

קריירת סולו והמשך הדרך עם פליטווד מק ("Bella Donna","Mirage")

בשנת 1981 הוציאה ניקס את אלבום הסולו הראשון שלה, Bella Donna. האלבום הפך לאלבום פלטינה תוך זמן קצר וכיום מכירותיו שוות לפלטינה מרובעת. שני הסינגלים הבולטים מאלבום זה כוללים את שיתוף הפעולה של ניקס עם טום פטי Stop Draggin' MyHeart Around שהיה ללהיט הגדול ביותר מהאלבום וכן את אחד מהשירים הבולטים בקריירה של ניקס Edge Of Seventeen. כמו כן האלבום כולל את הדואט עם חבר להקת האיגלס דון הנלי Leather and Lace, שהפך גם הוא ללהיט.
בשנת 1982 הוציאה ניקס יחד עם פליטווד מק את אלבומם הבא Mirage. השיר שכתבה ושוחרר כסינגל - Gypsy זכה להצלחה ונכנס ל-top20 במצעד הבילבורד. הקליפ שהופק עבור השיר היה בעל התקציב הגבוה ביותר לקליפ באותה התקופה.

1983-1987 ("The Wild Heart","Rock A Little" ו-"Tango In The Night")

ב-1983 יצא אלבום הסולו השני של ניקס, The Wild Heart. למרות שלא זכה להצלחה שזכה לה Bella Donna, האלבום כן הצליח להפוך לפלטינה כפולה בארצות הברית ולאלבום כסף בבריטניה. הלהיט הגדול מתוכו היה השיר Stand Back שבהפקתו סייע הזמר והמפיק פרינס. האלבום הבא שהוציאה (Rock A Little שיצא ב-1985) זכה להצלחה גם כן, והשתחררו ממנו הלהיטים I Can't Wait ו-Talk To Me.
ב-1987 הוציאה פליטווד מק את אלבומה הבא, Tango In The Night שהיה לאלבום השני המצליח ביותר של הלהקה. 
השיר שכתבה יחד עם חברתה סנדי סטיוארט והפך לסינגל מהאלבום Seven Wonders זכה להצלחה אבל לא להצלחה גדולה כמו רוב הסינגלים מהאלבום.
בעקבות ריב שהיה בין סטיבי ומיק ללינדסי בעקבות היותם משתמשי קוקאין כבדים, וכן בשל עימות מכוער בין לינדסי וסטיבי בתקופה של יצירת האלבום לינדסי אמר שלאחר אלבום זה הוא יתפטר מהלהקה, וכך היה. טרם יציאת האלבום הייתה לקוקאין השפעה חזקה ושלילית על חייה של ניקס ובשלב כלשהו זה איים על חייה, ועל כן היא הלכה לגמילה טרם כניסתה לאולפן ההקלטות, ומאוחר יותר התחילה לקחת כדורי קלונופין על מנת להישאר נקייה מסמים.

1988-1994 ("Timespace","Behind The Mask","The Other Side of the Mirror","Greatest Hits" ו"Street Angel")

ב-1988 אלבום הלהיטים הגדולים של ההרכב המחודש של פליטווד מק יצא וזכה להצלחה עצומה.
ב-1989 יצא אלבום הסולו הרביעי של ניקס, Other Side Of The Mirror שזכה להצלחה ויצא ממנו הלהיט Rooms On Fire.
ב-1990 יצא האלבום הבא של פליטווד מק, הפעם בלי לינדסי בקינגהאם ונקרא Behind The Mask. האלבום זכה להצלחה חלקית בלבד בארצות הברית, אבל זכה להצלחה גדולה בבריטניה כשנכנס למקום הראשון במצעד האלבומים והגיע למעמד פלטינה.
ב-1991 יצא אלבום הלהיטים של ניקס כאמנית סולו, ובנוסף לשיריה שכבר זכו להצלחה, הופיעו באלבום יש 3 שירים חדשים. באותה השנה פליטווד מק שיחררה את אלבום האוסף המרובע 25Years:The Chain שכלל לראשונה על אלבום את שירה של ניקס שנכתב במקור לאלבום Rumours, השיר Silver Springs. הסכסוך על זכויות השימוש בו הוביל לפרישתה מן הלהקה בין השנים 1991-1997, למעט הופעה חד-פעמית באירוע ההכתרה של הנשיא ביל קלינטון.
באותן השנים ניקס (בצורה אירונית) התמכרה לכדורים שנועדו לעזור לה לא להתמכר מחדש לקוקאין. התמכרות זו הובילה לעלייה גדולה במשקל ולבעיות בתפקוד שלה. לאחר שמעדה ופצעה את עצמה באירוע שבו נכחה כתוצאה מהקלונופין הבינה שעליה להירשם לגמילה. האלבום הבא שלה, Street Angel שיצא ב-1994 היה אכזבה מסחרית בהשוואה לאלבומיה הקודמים, שכן רוב הפקת האלבום הייתה סביב תקופת שהותה בגמילה. 
האלבום קיבל ביקורות שליליות וניקס הכוללות ביקורת בשל עלייתה במשקל, והיא נשבעה לא לדרוך יותר על במה עד שתרד במשקלה.

1997-1998ׁׁ ("The Dance" ו-"Enchanted")

לאחר שאיבדה ממשקלה היא הצטרפה מחדש ללהקת פליטווד מק לסיבוב ההופעות The Dance שזכה להצלחה גדולה. אלבום הופעה חיה מסיבוב ההופעות בעל אותו שם זכה להצלחה גדולה גם כן והחזיר את סטיבי ניקס ושאר חברי פליטווד מק לעיני הציבור.
בשנת 1998 הוציאה את האלבום המשולש Enchanted שמתאר את כל התקופות בקריירה שלה בתוספת הקלטות שלא ראו אור קודם לכן.

2001-היום

בשנת 2001 הוציאה ניקס את אלבום הסולו הראשון שלה מזה 7 שנים, Trouble in Shangri-La. האלבום קיבל ביקורות טובות וזכה להצלחה.
ב-2003 יצא גם האלבום הבא של פליטווד מק Say You Will. כריסטין מקווי עזבה את הלהקה ולינדסי חזר, ועל כן היו בהרכב זה 4 חברים. האלבום זכה להצלחה אך קיבל ביקורות מעורבות. באותו הרכב יצאה הלהקה לשלושה סיבובי הופעות עולמיים, ושחררה אלבום ו-DVD בהופעה חיה בבוסטון (2004) ואת המיני-אלבום "EP" (2013).
בשנת 2005 שוחררה הקלטה מחודשת של הלהיט של פליטווד מק Dreams, אותו הקליטה עם הרכב הדאנס Deep Dish' uvahr והשיר זכה להצלחה מחודשת. 2007 הוציאה אלבום להיטים שני שנקרא Crystal Visions:The Best Of Stevie Nicks.
בשנת 2011 הוציאה את אלבום האולפן In Your Dreams. האלבום זכה לביקורות מצוינות מרוב מבקרי המוזיקה. באותה השנה שודר פרק בסדרה הפופולרית Glee שהופיעו בו 6 מהשירים של פליטווד מק מאלבומם המצליח ביותר Rumours (כולל את Dreams של ניקס).
ב-2014 ניקס הופיעה בתוכנית American Horror Story, שם ביצעה 3 משיריה: Rhiannon, Seven wonders ו-Has Anyone Ever Written Anything for You?
באותה השנה כל ההרכב של פליטווד מק מתקופת האלבום Rumours התאחדה לסיבוב הופעות ברחבי צפון אמריקה. שבוע לאחר פתיחתו שחררה ניקס את אלבום האולפן החדש שלה Karat Gold - Songs From The Vault 24 שבמרכזו שירים אותם כתבה בין השנים 1969-1995, אך לא הקליטה מעולם. האלבום הוגדר על ידי רוב המבקרים כאחד הטובים בקריירה שלה, ונכנס עם צאתו לעשרת הגדולים במצעד הבילבורד בארצות הברית. במקביל, החלה ניקס לשמש כמנטורית בתוכנית המוזיקלית The Voice.
השתתפה בסדרה סיפור אימה אמריקאי 
בתפקיד אורח בעונות 3 ו8 גילמה את עצמה.

השפעה

סטיבי ניקס מהווה מקור השראה למוזיקאים רבים, ביניהם קורטני לאב, שריל קרואו, טיילור סוויפט, אדם לווין, בילי קורגאן ועוד.